**OBRAZLOŽENJE ODLUKE O IZMJENI ODLUKE O NAČINU PRUŽANJA JAVNE USLUGE SAKUPLJANJA KOMUNLANOG OTPADA U OPĆINI PRGOMET**

Odluka o načinu pružanja javne usluge sakupljanja komunalnog otpada u Općini Prgomet (u daljnjem tekstu: Odluka) usvojena je na 4. sjednici Općinskog vijeća Općine Prgomet i objavljena u Službenom glasniku Općine Prgomet broj 02/22.

Davatelj javne usluge na području Općine Prgomet je tvrtka „Marinski komunalac d.o.o.“.

Cijena javne usluge plaća se radi pokrića troškova pružanja javne usluge, a struktura cijene javne usluge sastoji se od: cijene obvezne minimalne javne usluge i cijene za količinu predanog miješanog komunalnog otpada.

Obvezna minimalna javna usluga je iznos koji se osigurava radi ekonomski održivog poslovanja te sigurnosti, redovitosti i kvalitete pružanja javne usluge, kako bi sustav sakupljanja komunalnog otpada mogao ispuniti svoju svrhu. Omjer cijene za količinu predanog miješanog otpada i cijene obvezne minimalne javne usluge u cijeni javne usluge mora biti odmjeren na način koji će osigurati obavljanje javne usluge na kvalitetan, postojan i ekonomski učinkovit način, izbjegavajući neopravdano visoke troškove, u skladu s načelima održivog razvoja, zaštite okoliša, javnosti rada i onečišćivač plaća, kako bi se osiguralo i poticalo odvojeno sakupljanje otpada.

Na području pružanja javne usluge primjenjuje se jedinstvena cijena obvezne minimalne javne usluge za korisnika usluge razvrstanog u kategoriju korisnika kućanstvo i jedinstvena cijena obvezne minimalne javne usluge za korisnika usluge razvrstanog u kategoriju korisnika koji nije kućanstvo.

Cijena obvezne minimalne javne usluge koja je donesena Odlukom od 25.01.2022. (Sl.gl.Općine Prgomet br. 02/22) formirana je na temelju stvarnih troškova prethodnog razdoblja i projekcije budućih troškova temeljenim na cijenama iz tog razdoblja. S obzirom da je došlo do povećanja cijena ulaznih troškova o kojima ovisi formiranje cijene obvezne minimalne javne usluge, došlo je do nove procjene troškova za buduće razdoblje što će dovesti do porasta cijene obvezne minimalne usluge. Cijena minimalne javne usluge za kategoriju kućanstvo porast će za 3,46 EUR bez PDV-a iz čega proizlazi da je prijedlog nove cijene minimalne javne usluge za kategoriju kućanstvo 7,58 EUR bez PDV-a. Cijena minimalne javne usluge za kategoriju nekućanstvo porast će za 6,64 EUR bez PDV-a iz čega proizlazi da je prijedlog nove cijene minimalne javne usluge za kategoriju nekućanstvo 26,55 EUR bez PDV-a.